
Svar på søknad om foryngelseshogst i marka - gnr 84 bnr 3 - Rælingen
Felt Blystadlia 1 -Buåsen

Saksopplysninger og områdebeskrivelse
Det er søkt om hogsttillatelse i et bestand Blystadlia 1 – Buåsen / 454172 på gnr 84 bnr 3 i Rælingen kommune. Grunneier er Losby Bruk AS, og driften administreres av Losby Bruk AS. Bestandene ligger sør for Blystadlia. Hogsten befinner seg i Østmarka som er innenfor virkeområdet for Markaforskriften. 

Bestandsopplysninger
	Bestand
454172

		TiltaksID i kart

	

	

	13110

	


  
	Bonitet
G11/G14/G17
	Alder (år)
75
	Hogstkl.
4
	Areal (daa)
27

	Hogstform
Flatehogst



Det er søkt om flatehogst fordelt på en flate med et samlet uttak på 750 m3. Utkjøring av tømmer og velteplass antas å bli mot adkomstvei/skogsbilvei til toppen av Marikollen skisenter. Det vil videre bli tømmertransport via Blystadringen.   

Skogen som skal avvirkes består hovedsakelig av gran. Feltet er hogstklasse 4 og 5, og det er noe fleraldret. 

Planlagt foryngelsesmetode er naturlig foryngelse. Det satses på gran og bjørk i framtidig bestand.  

Arealstørrelse i søknaden er redusert etter dialog med søker, grunnet overlapp med godkjenning av felt i brev av 07.07.2026 for lukket hogst i samme område, se omtale nedenfor under landskap. 

Viktige hensyn
Markaforskriften
Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

Naturmangfoldloven
Prinsippene i naturmangfoldloven (nml) §§ 8 - 12 skal legges til grunn som retningslinjer
ved utøving av offentlig myndighet, og vurderingen skal fremgå av beslutningen, jf. nml §7. Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

Vurdering
Friluftsliv
Kartinnsynsløsningen ut.no viser ingen DNT-stier i feltet. Driftsveien krysser på et punkt en DNT-merket sti som inngår i stirute fra Blystadlia i retning Knølsmåsan. Det er et rutenett i området slik at alternative turstier finnes.

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift ved tursti og ved utkjørsel av driftsvei på skogsbilvei. Det skal skiltes om klatrefare på velte. 

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til ytterligere hinder for friluftslivet.

Landskap
Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Hogsten er meldt inn som flatehogst og vil ikke overstige denne arealbegrensningen i området. 

I henhold til forskriften skal ved utvidelse av eksisterende flater ikke summen av nye og eldre flater være større enn 30 dekar. For å unngå vesentlige kanteffekter av flatene er gjeldende forvaltningspraksis et krav om minimum 40 meter mellom hogstflater der tilgrensende eksisterende flate ikke har ungskog med gjennomsnittlig høyde lik eller over 2 meter. Der det er fare for rotvelt slik at de 40 meter reduseres, må mer kantsone settes igjen. Felter tilgrensende de omsøkte feltene er under gjennomsnittlig høyde 2 meter finnes ikke. Arealbegrensningen er derfor ikke oversteget. 

Et felt Blystadlia - Buåsen ble i brev av 07.07.2026, vår referanse 26/24403-2, gitt godkjenning for selektiv hogst. Det var etter deres søknad. Feltet er 13 dekar og ligger delvis overlappende med det omsøkte feltet Blystadlia 1 – Buåsen med 4,5-5 dekar. Siden feltet for selektiv hogst allerede er godkjent, settes etter dialog med søker vilkår om at det tidligere vedtaket gjelder foran dette. Det betyr igjen at de omsøkte 27 dekar ned flatehogst reduseres til 22,5 dekar i vilkår i dette vedtaket, og det forutsettes tilsvarende reduksjon i tømmervolum til maksimum 640 m3. Søker må selv sørge for merking hvor skillet mellom de to nevnte hogstfeltene er i terrenget. 

Det omsøkte feltet ligger ca. 350 m.o.h. Noe av arealene vil danne horisont mot himmelen, og vi vektlegger at det beholdes flere trær på høydene for å dempe fjernvirkning av hogsten. Det skal også settes igjen en høyere andel trær i fuktige drog, både trær uten økonomisk verdi, trær av gran, furu og bjørk som er lavere enn 10 meter.  

For felter med omsøkt flatehogst skal det også settes igjen livsløpstrær så spredd utover flaten som mulig, og disse bør være blant de eldste trærne i bestandet med god stabilitet mot vind. På felter med flatehogst i ensjiktet skog kan opptil 50 % av livsløpstrærne bli kappet og stå igjen som høystubbe. Slike høystubber skal ha diameter minimum 20 cm i brysthøyde og ha høyde minimum 3 meter over bakken. Stående, døde trær kan inngå i de nevnte 50%. Livsløpstrær, menneskeskapte høystubber, døde trær og gjenstående levende trær vil bryte opp landskapsvirkningen av hogstflater og skape grunnlag for mer variasjon og større naturmangfold. Av hensyn til landskapsvirkningen setter vi som krav at trær under eller lik 10 meter skal bevares. 

Kulturminner
Ifølge søk i Naturbase, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner skal Kulturminneavdelingen hos Akershus fylkeskommune varsles, og arbeidet stanses midlertidig i påvente av godkjenning fra kulturminnemyndigheten. 

Markfuktighet og bekker
Ved søk i Kilden er det funnet fuktige drog med fuktighet i dybde 0-25 cm. Årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over bekk skal midlertidig bru eller annen midlertidig overgang bygges. For driftsvei over større bekk skal midlertidig bru uansett bygges. Merkostnaden for en midlertidig bru bygget på stedet, kan dekkes av skogfond med inntil kr. 5000,-. 

Andre relevante forhold
Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året. 

Vurdering etter Naturmangfoldloven
Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase og Artsdatabankens Artskart der følgende utvalgskriterier satt: 
1. Rødlistearter, jf. Norsk Rødliste 2021 
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper 

Det er ingen konkrete funn i Naturbase etter søkekriteriene over, men feltet kan inngå i leveområde for ugler og rovfugler. Det skal derfor utvises oppmerksomhet og hensyn til reirtrær, og det anbefales å bevare egnede trær for reir. 

Det er ikke gjort funn etter søkekriteriene over i Artskart. 

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12).  

Landbrukssjefens vedtak
Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt for feltet Blystadlia 1 – Buåsen/ 454172 på gnr 84 bnr 3 i Rælingen kommune med følgende vilkår:

· Den delen av det omsøkte feltet som overlapper feltet på 13 dekar som ble godkjent i vedtaksbrev av 07.07.2026, vår referanse 26/24403-2, er unntatt fra det nye vedtaket. Det betyr at vedtaket av 07.07.2026 fortsatt blir gjeldende i sin helhet. Det tillates da flatehogst i totalt 22,5 dekar som omsøkt utenfor det nevnte vedtaket av 07.07.2026. Søker må selv sørge for merking i terrenget for å skille de to bestandene. 
· Edellauvtrær skal bevares.
· Bjørk og andre lauvtrær skal i stor grad bevares.
· Livsløpstrær skal gjensettes i bestandet, se over om omtale av livsløpstrær.
· Gjenvekst av furu, bjørk og gran lavere enn eller lik 10 meter skal bevares.
· Furu skal i stor grad bevares.
· I og ved fuktige drog skal det bevares en andel trær. 
· Sti som krysser driftsvei, skal ryddes for hogstavfall ved avslutning av drift. 
· Terrengskader som følge av driften, skal utbedres innen avslutning av driften.
· Drift skal legges opp slik at driftsvei i terreng krysses minimalt over fuktige drog. Ved kryssing av bekk skal det bygges midlertidig bru.
· Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på skogsbilvei skal det skiltes om drift, og det skal skiltes før drift starter. Det skal også skiltes om drift der sti krysser driftsveien.
· Det forutsettes at tømmer bringes fram til skogsbilveien, og det skal tas hensyn til allmennheten ved utkjøring på denne veien.

Klageadgang
Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen. 
	Vedlegg:

	Søknad om foryngelseshogst i marka - gnr 84 bnr 3 - Rælingen 

	kart_hogstmelding_13110.pdf 

	kart_driftsvei_10181.pdf 





Med hilsen
Regionkontor landbruk
	Knut Samseth
	Lisbet Hougaard Baklid
	

	

	landbrukssjef
	rådgiver
	
	




Dette dokumentet er elektronisk godkjent og sendes uten signatur. 

